題釣臺
作者：潘中父
朝代：宋

paragraphs: 焚坑禍作逃園綺，明哲保身寧餓死。
溺冠嫚駡又一春，織畚鼓刀恬不恥。
子房託疾封留歸，齊魯大臣那可知。
此意寥寥二百載，阿諛往往居帝師。
中興天幸有光武，下士謙恭冠千古。
布衣本以道義交，不問故人登九五。
朅來過我路幾程，征衫猶作戰血腥。
睡餘伸足稍加腹，安得細事關天星。
歸與宜審苞桑戒，勿念潔身增嘆慨。
君持柔道理乾坤，我把絲綸老湍瀨。